作者:劉長卿
標題:早春贈別趙居士還江左，時長卿下第歸嵩陽舊居
內容:見君風塵裡，意出風塵外。自有滄洲期，含情十餘載。深居鳳城曲，日預龍華會。果得僧家緣，能遺俗人態。一身今已適，萬物知何愛。悟法電已空，看心水無礙。且將窮妙理，兼欲尋勝概。何獨謝客遊，當為遠公輩。放舟馳楚郭，負杖辭秦塞。目送南飛雲，令人想吳會。遙思舊遊處，彷彿疑相對。夜火金陵城，春煙石頭瀨。滄波極天末，萬裡明如帶。一片孤客帆，飄然向青靄。楚天合江氣，雲色常霮zw。隱見湖中山，相連數州內。君行意可得，全與時人背。歸路隨楓林，還鄉念蓴菜。顧予尚羈束，何幸承眄睞。素願徒自勤，清機本難逮。累幸忝賓薦，末路逢沙汰。濩落名不成，裴回意空大。逢時雖貴達，守道甘易退。逆旅鄉夢頻，春風客心碎。別君日已遠，離念無明晦。予亦返柴荊，山田事耕耒。